**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για την πρόταση νόμου «Ο περί Επιστημονικού Τεχνικού Επιμελητηρίου Κύπρου (Τροποποιητικός) (Αρ. 4) Νόμος του 2022» και τους κανονισμούς «Οι περί Επιστημονικού Τεχνικού Επιμελητηρίου Κύπρου - Θέση Διευθυντή (Σχέδια Υπηρεσίας) (Καταργητικοί) Κανονισμοί του 2022»**

**Παρόντες:**

 Μαρίνος Μουσιούττας, πρόεδρος Γιαννάκης Γαβριήλ

 Κώστας Κώστα Χρίστος Ορφανίδης

 Φωτεινή Τσιρίδου Σταύρος Παπαδούρης

 Πρόδρομος Αλαμπρίτης

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε την πιο πάνω πρόταση νόμου, η οποία κατατέθηκε στη Βουλή από την ίδια την επιτροπή, και τους πιο πάνω κανονισμούς σε συνεδρία της, που πραγματοποιήθηκε στις 24 Νοεμβρίου 2022. Σημειώνεται ότι η συζήτηση της πρότασης νόμου προηγήθηκε σε συνεδρία της που πραγματοποιήθηκε στις 17 Νοεμβρίου 2022 κατά την οποία αποφασίστηκε η από κοινού συζήτησή της με τους υπό αναφορά κανονισμούς, καθότι πρόκειται για συναφή μεταξύ τους νομοθετήματα.

 Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Μεταφορών, Επικοινωνιών και Έργων, του Τμήματος Διοίκησης και Προσωπικού του Υπουργείου Οικονομικών, του Επιστημονικού Τεχνικού Επιμελητηρίου Κύπρου (ΕΤΕΚ), της Συνομοσπονδίας Εργαζομένων Κύπρου (ΣΕΚ), καθώς και της Δημοκρατικής Εργατικής Ομοσπονδίας Κύπρου (ΔΕΟΚ). Η Νομική Υπηρεσία της Δημοκρατίας, η Παγκύπρια Εργατική Ομοσπονδία (ΠΕΟ), η Παγκύπρια Συντεχνία Δημοσίων Υπαλλήλων (ΠΑΣΥΔΥ), η Ανεξάρτητη Συντεχνία Δημοσίων Υπαλλήλων Κύπρου (ΑΣΔΥΚ), η Παγκύπρια Συντεχνία ΙΣΟΤΗΤΑ, καθώς και η Παγκύπρια Ομοσπονδία Ανεξάρτητων Συνδικαλιστικών Οργανώσεων (ΠΟΑΣΟ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι στο στάδιο της εξέτασης της πρότασης νόμου και των κανονισμών παρευρέθηκαν επίσης τα μέλη της επιτροπής κ. Δημήτρης Δημητρίου, Βαλεντίνος Φακοντής και Χρύσανθος Σαββίδης.

 Σκοπός της υπό αναφορά πρότασης νόμου είναι η τροποποίηση του περί Επιστημονικού Τεχνικού Επιμελητηρίου Κύπρου Νόμου, ώστε να διευκρινιστεί ότι ο διευθυντής του ΕΤΕΚ δεν εμπίπτει στον ορισμό του όρου «Γενικός Διευθυντής» ως αυτός ορίζεται στις διατάξεις του περί Νομικών Προσώπων Δημοσίου Δικαίου (Διορισμός Γενικών Διευθυντών) Νόμου.

 Σκοπός των υπό αναφορά κανονισμών, οι οποίοι εκδίδονται δυνάμει του άρθρου 4 του περί Νομικών Προσώπων Δημοσίου Δικαίου (Διορισμός Γενικών Διευθυντών) Νόμου, είναι η κατάργηση των περί Επιστημονικού Τεχνικού Επιμελητηρίου Κύπρου - Θέση Διευθυντή (Σχέδια Υπηρεσίας) Κανονισμών του 2009, οι οποίοι εκδόθηκαν επίσης δυνάμει του άρθρου 4 του προαναφερθέντος νόμου, ώστε να καταστεί δυνατή η έγκριση νέου σχεδίου υπηρεσίας το οποίο θα εκδοθεί δυνάμει των διατάξεων του περί Επιστημονικού Τεχνικού Επιμελητηρίου Κύπρου Νόμου αντί των διατάξεων του περί Νομικών Προσώπων Δημοσίου Δικαίου (Διορισμός Γενικών Διευθυντών) Νόμου.

 Σημειώνεται ότι η επιτροπή, για λόγους που προκύπτουν από τη σημασία και τους σκοπούς των προτεινόμενων νομοθετικών ρυθμίσεων, έκρινε σκόπιμη την κατά προτεραιότητα συζήτηση της πρότασης νόμου και των κανονισμών σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση αυτών ακολουθήθηκε η προβλεπόμενη στον Κανονισμό της Βουλής διαδικασία όσον αφορά τα προνοούμενα στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

 Η εκπρόσωπος του Υπουργείου Μεταφορών, Επικοινωνιών και Έργων ανέφερε στην επιτροπή ότι η κατάθεση των υπό αναφορά καταργητικών κανονισμών κρίθηκε αναγκαία μετά από σχετική γνωμάτευση της Νομικής Υπηρεσίας της Δημοκρατίας, σύμφωνα με την οποία επιβεβαιώθηκε ότι ο διευθυντής του ΕΤΕΚ δεν εμπίπτει στον ορισμό του όρου «Γενικός Διευθυντής», όπως αυτός ορίζεται στις διατάξεις του περί Νομικών Προσώπων Δημοσίου Δικαίου (Διορισμός Γενικών Διευθυντών) Νόμου. Ειδικότερα, όπως η ίδια ανέφερε, για να καταστεί δυνατή η κατάρτιση και έγκριση νέου σχεδίου υπηρεσίας, το οποίο θα ερείδεται στις διατάξεις του περί Επιστημονικού Τεχνικού Επιμελητηρίου Νόμου, είναι απαραίτητη η προηγούμενη κατάργηση του υφιστάμενου σχεδίου υπηρεσίας σε συμμόρφωση με την προαναφερθείσα γνωμάτευση.

 Μέλη της επιτροπής ζήτησαν διευκρινίσεις ως προς τη χρησιμότητα της πρότασης νόμου δεδομένης της κατάθεσης των κανονισμών. Η εκπρόσωπος του Υπουργείου Μεταφορών, Επικοινωνιών και Έργων υποστήριξε ότι η πρόταση νόμου θα λειτουργήσει συμπληρωματικά προς τον σκοπό των κανονισμών, αφού προβλέπει κατά τρόπο σαφή τη μη εφαρμογή του περί Νομικών Προσώπων Δημοσίου Δικαίου (Διορισμός Γενικών Διευθυντών) Νόμου σε ό,τι αφορά τον διορισμό του διευθυντή του ΕΤΕΚ. Συνεπώς, εξέφρασε την άποψη ότι οι προτεινόμενες ρυθμίσεις τόσο της πρότασης νόμου όσο και των κανονισμών θα μπορούσαν να προωθηθούν από κοινού. Με την εν λόγω εισήγηση συμφώνησε και η εκπρόσωπος του Τμήματος Δημόσιας Διοίκησης και Προσωπικού του Υπουργείου Οικονομικών.

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση της πρότασης νόμου σε νόμο και την έγκριση των κανονισμών.

29 Νοεμβρίου 2022

Αρ. Φακ.: 23.02.063.195-2022, 23.03.059.104-2022 ΑΔ/ΠΧ,ΡΠ/MV